पहली नजर में यह सोचकर हैरानी हो सकती है कि आखिर गूगल अपने परंपरागत काम यानी इंटरनेट की बजाय स्वास्थ्य विज्ञान, रोबोटिक्स या अपने आप चलने वाली कार जैसी परियोजनाओं पर क्यों दांव लगा रहा है. जानकारों के मुताबिक इसके कई कारण हैं. पहला तो यही कि वह अपनी सेवाओं को सर्च के इतर भी फैलाना चाहता है. गौरतलब है कि अभी गूगल के कारोबार (2013 में यह करीब 58 अरब डॉलर था) का 90 फीसदी से भी ज्यादा हिस्सा गूगल सर्च से आता है. कारोबार के नियम कहते हैं कि एक प्रोडक्ट पर इतनी ज्यादा निर्भरता ठीक नहीं होती. इसलिए गूगल ऑफलाइन कारोबार के जरिये कमाई के नये रास्ते निकालना चाहता है. दांव पर लगाने के लिए उसके पास अकूत रकम भी है. रिपोर्टों के मुताबिक गूगल के पास करीब 60 अरब डॉलर(तीन लाख साठ हजार करोड़ रुपये) का रिजर्व कैश है. इसलिए वह जिस कंपनी में भविष्य की संभावना देख रहा है, उसे कोई भी कीमत चुकाकर खरीद ले रहा है.